এই লেখার গোড়ায় উল্লিখিত কাহিনিটি নিয়ে আমাদের সংশয় থাকলেও ইতিহাস বেশ জোর গলাতেই সাক্ষ্য দিচ্ছে যে, পরবর্তীকালে নগেন্দ্রপ্রসাদের উদ্যোগেই আনুষ্ঠানিকভাবে বাঙালির ফুটবল খেলার শুরু। ১৮৮৪ সালে নগেন্দ্রপ্রসাদের নেতৃত্বে প্রতিষ্ঠা পায় প্রথম বাঙালি ফুটবল ক্লাব ওয়েলিংটন। কিন্তু এক বছরের মাথায় সদস্যদের মধ্যে বিবাদের কারণে ভেঙে যায় ক্লাবটি, প্রায় ৫০০ জন সদস্য পদত্যাগ করেন ক্লাব থেকে। বিবদমান এক পক্ষ তখন টাউন ক্লাব নামে আরেকটি দল গঠন করে। এর মধ্যে নগেন্দ্রপ্রসাদের বিয়ে হলো শোভাবাজার রাজবাড়িতে। তাঁর শ্বশুরকুলের তখনো রমরমা অবস্থা। তাঁদের আর্থিক পৃষ্ঠপোষকতা পেয়ে তাই আগের চেয়ে দ্বিগুণ উৎসাহে ১৮৮৫ সালে তিনি প্রতিষ্ঠা করলেন শোভাবাজার ক্লাব। বাঙালি সমাজে ফুটবল বিষয়ে আগ্রহ ক্রমে ক্রমে বিস্তারের ক্ষেত্রে এই শোভাবাজার ক্লাবের ভূমিকা তুলনাহীন। উনিশ শতকে শোভাবাজার ক্লাবের দৈনন্দিন ফুটবল-চর্চার একটা প্রাণবন্ত চিত্র এঁকেছেন ক্রীড়া-সাংবাদিক রাখাল ভট্টাচার্য তাঁর কলকাতার ফুটবল বইয়ে: ‘ (শোভাবাজার ক্লাবে) ফুটবল খেলতে তাঁদের বুটের কথা মনে উদয় হলো না। শুধু পায়ে বল শুট করার, পায়ের আঙুল দিয়ে কৌশলে বল টেনে নেওয়ার এবং আলগা পায়ে তরতর করে দৌড়বার কায়দা রপ্ত করে ফুটবলকে তারা নতুন রূপ দিল।...নিজেদের মধ্যে দল ভাগ করে খেলে, অন্য পাড়ার ছেলেদের ডেকে এনে ম্যাচে নামায়। তোড়জোড়-হাঙ্গাম-হুজ্জোতের বালাই নেই; গায়ে গেঞ্জি বা শার্ট, পরে হাফপ্যান্ট বা হাঁটুতুলে এঁটে পরা ধুতি ও বল। দুটো বাঁশ পুঁতে দু মাথায় দড়ি বাঁধলেই গোল তৈরি হয়।...’ (পৃ. ৩০)